"Il-possibbiltà ta' ħajja qalb it-tifrik f'Surfside hija kważi żero" Ritratt: Getty Images Il-ħaddiema tas-salvataġġ li jinsabu għaddejjin b'ħidma bla heda qalb it-tifrik tal-blokka bini f'Surfside f'Miami, jidher li bidlu l-missjoni tagħhom minn waħda ta' tiftix u salvataġġ għal waħda ta' sforz ta' rkupru. Din id-deċiżjon saret hekk kif issa għaddew ġimagħtejn minn meta parti mill-blokka bini ta' Champlain Towers South, li kien fiha 12-il sular, iġġarrfet fis-satra tal-lejl. Ma' kull jum li jgħaddi t-tama li jinstabu persuni ħajjin taħt it-tifrik qiegħda dejjem tgħib. Uffiċjali f'Surfside qalu li s'issa nstabu 54 persuna mejta qalb it-tifrik u hemm 86 persuna oħra li għadhom irrapportati nieqsa. S'issa għadhom ma nstabu l-ebda perrsuni ħajjin. L-aħbar li l-missjni ta' salvataġġ se tkun qiegħda tinbidel ħarġet wara laqgħa privata li saret l-Errbgħa li għaddiet bejn il-qraba tal-vittmi, il-ħaddiema nfushom u l-awtoritajiet ta' Surfside. Fid-dawl ta' dan, is-Sindku ta' Surfside Charles Burkett waqt konferenza tal-aħbarijiet qal li, "l-aħbar tal-lum hija waħda diffiċli għal kulħadd… aħna ħdima b'passjoni kbira lejl u nhar għal ġimagħtejn sħaħ biex insalvaw il-ħajjiet. Id-deċiżjoni tal-lum intlaħqet bi qbil ma' dawk l-iktar qrib dan l-inċident u dan hekk kif l-possibbiltà li persuni jinstabu ħajjin hija kważi żero." Hu temm jgħid li, "filwaqt li l-possibbiltà ta' sejba ta' ħajja qalb it-tifrik hija kważi żero, il-possibbiltà ta' miraklu tibqa' hemm." It-timijiet ta' salvataġġ f'Surfside huma assistiti minn timijiet mill-Iżrael u l-Messiku.